**Nik Trontelj**

**Matija Škerbec, Osebna kronika**

Matija Škerbec (1886–1963), duhovnik, družbeni delavec in politični izseljenec je v spisu *Osebna kronika* v živahnem in neposrednem slogu predstavil spomine na svoje življenje od mladosti do izseljenskega obdobja v ZDA. Strnjen in vsebinsko zgoščen avtobiografski zapis prinaša dragocen prispevek k poznavanju razmer v domovini v času med obema vojnama in letih okupacije, zlasti zaradi obravnave takratnih socialnih vprašanj in političnih razmer v Kraljevini Jugoslaviji in poznejšem nemškem okupacijskem ozemlju. Avtor v svojem zapisu posebej predstavi dosežke na področju gospodarskih in socialnih dejavnosti ter navede zasluge pri literarnem delovanju in ustanavljanju ter urednikovanju različnih časopisov. Poudari, da je pri svojem socialnem in publicističnem delovanju vedno sledil pastoralnim načelom, saj je bil temeljni cilj vsega njegovega prizadevanja razvijati in krepiti katoliško dejavnost v svetu. Skozi celotno besedilo se kaže Škerbčeva vsestranska osebnost in značajska podjetnost, ki je prišla do izraza pri njegovem načrtovanju in izvajanju raznovrstnih dejavnosti.

Škerbec najprej opisuje svoja mladostna leta. V tem sklopu predstavi šolanje, služenje vojaščine pri avstro-ogrski domobranski enoti v Ljubljani in študijska leta na bogoslovnem učilišču v Ljubljani. Sočasno z navajanjem službenih mest, ki jih je opravljal po duhovniškem posvečenju (1912), podaja opise političnih in socialnih razmer v svoji okolici. Kot kaplan v Škocjanu pri Mokronogu (1913–16) je bil član nadzorstva pri tamkajšnji hranilnici in posojilnici. Za obdobje opravljanja nalog stolnega vikarja v ljubljanski stolnici (1916–22) omenja notranje-cerkvene politične boje med starini in mladini. Tudi v tem času je bil v nadzorstvu Zadružne zveze ter odbornik pri Ljudski posojilnici (do 1945).

Med leti 1922 in 1928 je bil župnik v Tržiču, kjer se je veliko posvečal gospodarski in socialni dejavnosti. Leta 1924 je ustanovil čevljarsko zadrugo Runa, ki so jo 1941 v dobrem finančnem stanju prevzeli Nemci. Kupil je Rokodelski dom z ljudsko kuhinjo. Bil je predsednik tamkajšnje hranilnice in posojilnice. V tržiški župniji je začel izdajati publikacijo *Cerkveni glasnik*.

V Kranju (1928–41) je nadaljeval z obsežnim delom na področju gospodarske dejavnosti. . Ustanovil je trgovino Kovina. Na Farovški Loki je ustanovil tekstilno tovarno Teza, ki je bila namenjena povečanju katoliškega vpliva v gospodarstvu mesta. Leta 1932 so ga v Kranju zaradi lažne prijave bivšega komunista in poznejšega kraljevega državnega poslanca Milana Mravljeta aretirale jugoslovanske oblasti. Ovadba mu je očitala vzklikanje slovenskih domoljubnih gesel. Zaradi tega je prestal eno leto zaporne kazni v Sremski Mitrovici, kjer se je spoznal z dr. Vladkom Mačkom, hrvaškim politikom. V Kranju je vodil tiskarno Tiskovnega društva. Leta 1936 je postal kranjski dekan, 1941 pa mu je papež podelil častni naslov tajnega komornika. V tem času je opravil mnogo obnovitvenih del v cerkvi in drugih cerkvenih objektih. Tudi v Kranju je bil dejaven na področju publicistike. Izdajal je župnijski list *Kranjski zvon* in tednik *Gorenjec* ter napisal knjigo *Šenčurski dogodki*, v kateri je popisal razmere pod kraljevo diktaturo.

Škerbec je po nemški okupaciji zaradi navzkrižja z Nemci, ki ga je vzbudilo kritično pisanje tednika *Gorenjec*, prebegnil v Ljubljano, kjer je preživel leta okupacije. V tem času so mu sledili pripadniki Gestapa in komunisti. Škof dr. Rožman ga je določil za škofijskega karitativnega tajnika z nalogo oskrbovanja beguncev, ki so bežali pred nemškim in komunističnim nasiljem. Po koncu vojne se je umaknil na Koroško. Postal je voditelj duhovne oskrbe stanovalcev taborišča Peggez pri Lienzu. Tam je kot predsednik Socialnega odbora za slovenske begunce (1945–48) soustanovil gimnazijo in druge ljudske ter obrtne šole. Do 1947 je opravljal duhovniški službi v avstrijskih župnijah Tristach in Nussdorf. Avgusta 1949 je preko Švice in Francije odšel v ZDA. Tam je nastopil službo v Clevelandu v cerkvi sv. Vida. V emigraciji je napisal delo *Spomini in reminiscence* in druge knjige, ki jih vseh ni nameraval izdati. Med drugim je pisal članke za *Ameriško domovino*.